स्‍वामी विवेकानंद ने भी कहा था कि परिवार के लिए नारी शक्ति स्वरूपा है। घर-परिवार का पूरा वातावरण उसी के आचरण पर निर्भर करता है। नारी जन्मदात्री है। बच्चों का प्रजनन ही नहीं, पालन-पोषण भी उसके हाथ में है। मां बच्चों को बचपन से ही संस्‍कार देती है। महिला संयुक्‍त परिवार में मां, बहू, बहन, बुआ, मासी, दादी के रूप में अहम भूमिका निभाती रही है। इसी परिवार में लड़की को विभिन्‍न रिश्‍ते एक अच्‍छी और सुसंस्‍कारित बहू बनने का लंबा प्रशिक्षण भी देते हैं। उसे जिस कौशल में उसकी मां और दादी अनेक वर्षों तक पारंगत करती थीं, उसे आज कॉलेज सिर्फ तीन महीने में सिखा कर अच्‍छी बहू बना देगा, इस पर सवाल उठना स्‍वाभाविक है। मैं यह तो नहीं कहता कि बीएचयू जो पाठ्यक्रम शुरू करने जा रहा है, वह नहीं चलाया जाना चाहिए और मैं यह भी नहीं कह रहा कि संयुक्‍त परिवार की परंपरा को समाज पर फिर से थोप दिया जाए। पर मैं समाज के बुद्धिजीवियों और इस पाठ्यक्रम के निर्माताओं एवं संचालकों का इस बात के लिए आह्वान अवश्‍य करना चाहता हूं कि वे प्रशिक्षित की जाने वाली छात्राओं का ऐसा विकास करें ताकि वे एक सभ्‍य एवं सुसंस्‍कृ‍त नारी बन सकें। (लेखक वरिष्‍ठ पत्रकार हैं)